《慕容居士双楠轩》
宋代·释道潜

阳羡溪山名浙右，氤氲淑气无时有。遂令比屋慕弦歌，甲第殊科争捷手。

先生读书三十年，数奇不偶真可怜。闭门陋巷聊自隐，箪瓢屡空心晏然。

南轩前头两佳木，先生抚玩长不足。尤爱薰风五月初，白银开花光照屋。

故人解后相逢遇，指点婆娑索新句。君不见少陵杜叟有长吟，莫作凡材等闲赋。

作者简介：释道潜，本名昙潜，号参寥子，赐号妙总大师。俗姓王，钱塘（今浙江杭州）人（《续骫骳说》）。一说姓何，于潜（今浙江临安西南）人（《咸淳临安志》卷七○）。幼即出家为僧，能文章，尤喜为诗。与苏轼、秦观友善，常有倡和。哲宗绍圣间，苏轼贬海南，道潜亦因诗获罪，责令还俗。徽宗建中靖国元年（一一○一），曾肇为之辩解，复为僧。崇宁末归老江湖。其徒法颖编有《参寥子诗集》十二卷，行于世。